
13. Terveyserot ja niiden kaventaminen Suomessa

Tehtävien vastaukset

1. Määrittele seuraavat käsitteet. Erittele käsiteparien erot.
a.  terveysero – terveyden eriarvoisuus
Terveyseroilla tarkoitetaan väestötasolla havaittavia eroja elinajanodotteessa, terveydentilassa, sairastavuudessa, sairauksien riskitekijöissä ja kuolleisuudessa eri väestöryhmien välillä. Terveys ja terveyserot muodostuvat niissä ympäristöissä ja arkielämän olosuhteissa, joissa ihmiset syntyvät, kasvavat, elävät, työskentelevät ja ikääntyvät. Näitä olosuhteita määrittävät muun muassa yhteiskunnan talous, ihmisoikeustilanne, työllisyys ja työolot. 
Terveyden eriarvoisuudesta puhuttaessa terveyserojen syiden nähdään olevan poliittisilla päätöksillä ohjailtavissa yhteiskunnan rakenteellisissa tekijöissä, kuten terveyspalvelujen järjestämiseen ja palkkaukseen liittyvissä ratkaisuissa, jotka erilaistavat eri väestöryhmiin kuuluvien ihmisten terveyttä. Terveyden eriarvoisuudesta puhuttaessa korostuu siis eettiset näkökulmat, koska kyseisten syytekijöiden nähdään olevan myös muutettavissa. Terveyden eriarvoisuuden vähentäminen nähdään yhtenä tasa-arvoisuuteen pyrkivän yhteiskunnan tavoitteista. Kaventamisen keinot ovat moninaisia ja tehtävä haastava. 

b.  väestöryhmä – sosioekonominen asema
Sosioekonominen asema on yksi väestöryhmistä, jossa terveyseroja väestötasolla havaitaan. Muita väestöryhmiä ovat muun muassa sukupuoli, ikä, siviilisääty, asuinalue, äidinkieli ja etninen tausta. 
Sosioekonomista asemaa tarkastellaan koulutuksen, ammattiaseman, tulotason ja varallisuuden näkökulmasta. Kyse on myös samaan asemaan kuuluvien ihmisten samankaltaisista sosiaalisista tavoista, identiteetistä, arvoista ja ihanteista. Sosioekonomiseen asemaan liittyvien terveyserojen yhteydessä puhutaan usein terveyden eriarvoisuudesta, mistä ei puhuta muun muassa siviilisäätyyn ja ikään liittyvissä terveyseroissa. 

c. sosioekonominen terveysero – terveysgradientti
Sosioekonomisilla terveyseroilla tarkoitetaan sosioekonomiseen aseman, kuten koulutukseen, ammattiin ja tuloihin, kytkeytyviä eroja koetussa terveydentilassa, sairastavuudessa, toimintakyvyssä ja kuolleisuudessa. 
Terveysgradientilla tarkoitetaan sitä, että väestötasolla tarkasteltuna terveys paranee asteittain sitä mukaan, mitä korkeammassa sosioekonomisessa asemassa ihminen on.    

2. Väestöryhmien väliset terveyserot
a. Erittele väestöryhmät, joiden välillä terveyseroja havaitaan.
Terveyseroja havaitaan seuraavien väestöryhmien välillä: sukupuoli, ikä, siviilisääty, asuinalue, äidinkieli, etninen tausta, sosioekonominen asema. 
b. Kuvaa lyhyesti keskeisiä terveyseroja väestöryhmien välillä ja selitä, miten erot voivat muodostua.
Keskeiset terveyserot eri väestöryhmien välillä ja niiden keskeiset vaikutusmekanismit on koottu taulukkoon s. 170. Ansiokkaassa vastauksessa erojen muodostumista ja vaikutusmekanismeja pohditaan tarkemmin esimerkkien avulla.

3. Alueelliset erot sairastavuudessa
Kartta osoittaa ikävakioidun sairastavuusindeksin eri hyvinvointialueilla vuosien 2017–2019 aikana. Sairastavuusindeksi kokoaa tiedot seitsemästä sairausryhmästä, jotka ovat syöpä, sepelvaltimotauti, aivoverisuonitaudit, tuki- ja liikuntaelinten sairaudet, mielenterveyden häiriöt, tapaturmat sekä dementia. Koko maan sairastavuusindeksi on sata, ja mitä pienempi luku on, sitä terveempää alueen väestö on.
a. Tulkitse karttaa ja erittele hyvinvointialueiden välisiä terveyseroja. Missä sairastavuus on suurinta ja missä väestö on terveintä?
Ihmiset ovat terveimpiä pääkaupunkiseudulla ja Pohjanmaalla. Sairastavuus on suurinta Pohjois-Savossa, Pohjois-Pohjanmaalla ja Pohjois-Karjalassa. Voidaan myös sanoa, että Itä-Suomessa asuvat ihmiset ovat sairaampia ja Länsi-Suomessa asuvat terveempiä.  
b. Erittele, mitkä tekijät voivat selittää alueellisia terveyseroja ja miten.
Alueellisia terveyseroja voivat selittää muun muassa erot terveyspalvelujen saatavuudessa, genetiikassa ja sosioekonomisessa asemassa. Terveyspalvelujen saatavuus voi vaikuttaa eri tavoin palveluihin hakeutumiseen, sairauksien diagnosointiin ja hoitoon. Genetiikan vuoksi jotkut sairaudet ovat yleisempiä tietyillä alueilla. Kaupungeissa asuu keskimäärin enemmän korkeasti koulutettuja, ja korkeampi sosioekonominen asema yhdistyy väestötasolla parempaan terveyteen. Luvut ovat ikävakioituja, jolloin alueiden ikärakenteiden erot eivät vaikuta tuloksiin.
c. Ikävakioiduissa luvuissa hyvinvointialueiden erilaiset ikärakenteet eivät vaikuta tuloksiin, mikä mahdollistaa alueiden välisen vertailun. Pohdi, mitä ikävakioimaton sairastavuusindeksi kertoo ja miksi se on tärkeä.
Ikävakioimaton indeksi huomioi ikääntyneiden määrän ja kuvaa siten alueen todellista sairaustaakkaa. Alueiden välillä on suuret erot väestön ikärakenteessa, mikä vaikuttaa myös sairaustaakkaan. 

4. Sosioekonomiset terveyserot 
a. Tulkitse tilastoa koetusta terveydestä eri koulutusryhmissä. Mitä terveyseroja havaitset eri koulutusryhmien ja sukupuolten välillä? Miten terveysgradientti ilmenee tilastossa? 
Terveyden mittarina on koettu terveys. Koettu terveys on parempaa korkeammin koulutetuilla. Terveysgradientti näkyy tilastossa siten, että koettu terveys paranee asteittain sitä mukaa mitä korkeammin ihminen on koulutettu. Miehillä ilmiö on voimakkaampi kuin naisilla. 
b. Erittele ja analysoi sosioekonomisia terveyseroja aiheuttavia tekijöitä ja niiden vaikutusmekanismeja.
Sosioekonomiset terveyserot ovat monimutkainen ilmiö, joka on seurausta moninaisista ja monisyisistä tekijöistä. Syntymekanismeja ei ole pystytty selittämään tyhjentävästi. Aineelliset tekijät voivat erilaistaa ihmisten mahdollisuuksia, ryhmien erilaiset sosiaaliset normit voivat erilaistaa terveyskäyttäytymistä, psykososiaaliset tekijät voivat erota esimerkiksi eri ammattiryhmissä ja sosiaalinen pääoma voi vaihdella eri sosioekonomisessa asemassa olevien ihmisten välillä. Muun muassa näiden tekijöiden vuoksi ihmisten terveys ja hyvinvointi voivat pitkällä aikavälillä erilaistua. Sosioekonomiset terveyserot ovat väestötason ilmiö, joten yksittäisten ihmisten polut voivat olla hyvin erilaiset, eivätkä välttämättä noudata väestötason ilmiötä.

5. Oikeudet ja velvollisuudet 
Tuttavasi toteaa sinulle: ”Mitä se kenellekään kuuluu, miten minä huolehdin terveydestäni?” Mitä vastaisit hänelle? Pohdi asiaa yksilön, yhteisön ja yhteiskunnan näkökulmasta. 
Yksilön itsensä kannalta katsottuna asia ei juurikaan muille kuulu, mutta yhteisön tai yhteiskunnan näkökulmasta tilanne muuttuu olennaisesti. Yhteisölle, esimerkiksi perheelle, läheisen sairastuminen voi aiheuttaa suurta huolta. Yhteiskunnassa yksilön terveys näkyy esimerkiksi terveyspalvelujen käytössä ja työkyvyssä. Näistä syntyy taloudellisia seurauksia kaikille suomalaisille esimerkiksi verotuksen muodossa. Suomessa yhteiskunta kantaa viimekädessä vastuun yksilön terveysvalinnoista, koska kaikkia ihmisiä pyritään hoitamaan samalla tavalla riippumatta siitä, millaisia valintoja yksilö on terveytensä suhteen tehnyt.

6. Terveyserojen kaventaminen 
a. Kirjoita tiivistelmä otsikolla ”Terveyserojen kaventamisen periaatteita”. 
Opiskelijan oma pohdinta. Vastauksessa voi ilmetä seuraavia asioita. Terveyserot ovat monimutkainen ilmiö ja siksi niiden kaventaminen on haastavaa, ja vaatii monipuolisia ja monen tasoisia keinoja. Terveyseroja pyritään kaventamaan vaikuttamalla niitä aiheuttaviin syihin. Esimerkiksi mikäli alueiden välillä on terveyspalveluista johtuvia terveyseroja, pyritään palvelujärjestelmää yhdenmukaistamaan. Toimet voivat yleisesti kohdistua ennaltaehkäisevästi koko väestöön, kuten esimerkiksi neuvolajärjestelmään, tai kohdennetusti tiettyyn väestöryhmään, kuten esimerkiksi koulutuksen ulkopuolelle jääneisiin nuoriin. Usein terveyseroja pyritään kaventamaan parantamalla heikoimmassa asemassa olevien terveyttä.
b. Pohdi, mitä tiivistelmässä mainitsemistasi periaatteista tai keinoista voit havaita ympäristössäsi.
Opiskelijan oma pohdinta. Opiskelija voi tunnistaa keinoja esimerkiksi lukiosta, kunnan toiminnasta tai harrastuksista.

